Paundberija

**Paundberija** jeb **Paundberi** () ir eksperimentāls nekustamo īpašumu attīstības projekts un Dorčesteras priekšpilsēta Dorsetas grāfistē, Anglijā, ko pēc tālaika Velsas prinča un Kornvolas hercoga Čārlza III Vindzora ierosinājuma kopš 1993. gada īsteno Kornvolas hercogistes vadībā pēc arhitekta un plānotāja Leona Kriera projekta jaunās klasiskās arhitektūras kustības un jaunā urbānisma ideju garā.

Atbilstoši 2021. gada tautskaitei, Paundberijā dzīvoja 4100 iedzīvotāju. Projekta pabeigšana plānota 2028. gadā, kad tajā pavisam paredzēts izmitināt aptuveni 5800 iedzīvotāju. Kaut arī Paundberijai nav izdevies mazināt autotransporta lietojumu atbilstoši sākotnējai iecerei, atzinīgi novērtēta ir tās mazstāvu pilsētvide cilvēka mērogā un atsauces uz britu tradicionālo arhitektūru.

## Vēsture
1987. gada Rietumdorsetas teritorijas plānojums Kornvolas hercogistei piederošo zemi paredzēja kā perspektīvu teritoriju Dorčesteras pilsētas paplašināšanai. Tābrīža Velsas princim un Kornvolas hercogam Čārlzam III Vindzoram jau tolaik simpatizēja klasiskā arhitektūra un pilsētplānošana, par ko viņš bija uzsācis rakstīt grāmatu *[[A Vision of Britain: A Personal View of Architecture]]*. Redzot iespēju īstenot Čārlza III Vindzora idejas praksē, Kornvolas hercogiste izvēlējās attīstības plānošanu vadīt pati, nevis pārdot zemi kādam jau pastāvošam nekustamo īpašumu attīstītājam. 1988. gadā hercogiste projekta izstrādei nolīga vēlāko Drīhausa balvas laureātu un jaunās klasiskās arhitektūras stila praktiķi, arhitektu Leonu Krieru. Dorčesteras jaunās priekšpilsētas būvdarbi sākās 1993. gadā.

Apsveikuma kartīšu ražotājs Endrjū Braunsvords ziedoja 1 miljonu sterliņu mārciņu tirgus nama celtniecībai, ko īstenoja pēc arhitekta Džona Simpsona meta, kura pamatā bija Anglijas 17. gadsimta tirgi, tostarp Tetberi tirgus Kotsvoldā.

thumb|left|250px|Maiznīca ''Butter Cross''
Paundberiju vairākkārt apmeklējuši Britu karaliskās ģimenes locekļi, tostarp, 2016. gadā vizītes laikā Karalienes-mātes laukumā karaliene Elizabete II un Edinburgas hercogs Princis Filips atklāja Karalienes-mātes statuju. Tad 2018. gadā Velsas princis Čārlzs atklāja pirmo dievnamu Paundberijā — Dorčesteras kopienas baznīcu. Savukārt, 2022. gada maijā Velsas princis atklāja bērnu rotaļu laukumu Lielajā laukumā.

Pirmoreiz kopš kronēšanas karalis Čārlzs III un karaliene konsorte Kamilla Paundberijā ieradās 2023. gada jūnijā. Vizītes laikā viņi atklāja Edinburgas hercoga dārzu ar Prinča Filipa krūšutēlu un bronzas reljefus ar abu portretiem Karaliskā paviljona arkā.

## Novērtējums
thumb|250px|Iela Paundberijā
Paundberijas pilsētvidi un estētiku arhitektūras kritiķi ir vairākkārt gan slavējuši, gan pēluši. Tā, piemēram, žurnālā *Architect* arhitektūras profesors Vitolds Ribčinskis rakstīja: "Paundberija iemieso sociālas, ekonomikas un plānošanas inovācijas, ko nevar nosaukt citādi, kā vien par radikālām." Viens no attīstītāju sākotnējiem mērķiem bija mazināt atkarību no autotransporta, rosinot pārvietoties kājām, ar velosipēdu vai sabiedrisko transportu, taču pēc pirmās kārtas īstenošanas veikts pētījums secināja, ka auto lietojums Paundberijā bija augstāks kā vidēji Rietumdorsetā. Turpretim 2022. gada ziņojumā pausts: "Paundberiju izceļ tās gājēju un sabiedriskā transporta savienojumi, kā arī apstāklis, ka pārvietošanās tajā nav tik atkarīga no autotransporta kā citos nekustamo īpašumu attīstības projektos Apvienotajā Karalistē."

Kritiķis Stīvens Beilijs Paundberiju aprakstīja šādiem vārdiem: "falša, bezsirdīga, autoritāriska un drūmi pievilcīga." Pēc arhitektu biroja *Cardelpeel Architects* projekta uzcelto Dorčesteras ugunsdzēsēju depo 2009. gadā nominēja *Carbuncle Cup* neglīto celtņu balvai. Savukārt Saimons Dženkinss pauž: "Daudzi arhitekti izjuta Paundberiju kā komentāru savām neveiksmēm, kas tieši tā arī ir, tādēļ to kritizēt kļuva par arhitektu pašcieņas apliecinājumu."

Tomēr projekts ir saņēmis arī uzslavas, tostarp, 2013. gadā, 20. gadadienā kopš pirmo būvdarbu Paundberijā sākuma, jauno urbānistu izdevums *Better Cities and Towns* rakstīja, ka tā "gūst konvertētos." Pēc dažiem gadiem britu arhitektūras un dizaina kritiķis Olivers Veinraits no *[[The Guardian]]* rakstīja: "Paundberija, Velsas Prinča tradicionālistu ciems Dorsetā, ir ilgstoši izsmiets par feodālu Disnejlendu. Tomēr augošā un daudzveidīgā kopiena tajā vedina domāt, ka tā panāk vairākas lietas pareizi." Viņš argumentēja, ka projekta galvenais panākums ir jaukta apbūve. Kaut arī Paundberija esot bijusi "sākotnēji vēss pakaļdarinājums", tā "ir nobriedusi" un kļuvusi veiksmīgāka par līdzšinējām jaunajām pilsētām. Angļu filozofs Sers Rodžers Skrūtens kritiku pret Paundberijas estētiku atspekoja, uzslavējot ieceres uzticību pirmsmodernajiem arhitektūras un plānošanas principiem. BBC dokumentālajā filmā *Why Beauty Matters* Skrūtens izsaucās: "[Paundberijas] proporcijas ir cilvēka proporcijas; detaļas nenogurdina acis. Tā nav diža vai oriģināla arhitektūra un tā arī necenšas tāda būt. Tas ir pieticīgs mēģinājums atkopt pilsētvidi, sekojot tradīciju piemēram. Tā nav nostalģija, bet gan no laikmeta uz laikmetu nodotas zināšanas."

## Attēlu galerija

Attēls:Poundbury 2019 IMG 9706.jpg|Karalienes-mātes laukums
Attēls:Poundbury 2 - geograph.org.uk - 3260546.jpg|Dižskābaržu laukums
Attēls:Children's playground - geograph.org.uk - 410421.jpg|Dzīvojamās mājas un bērnu rotaļu laukums
Attēls:Poundbury 1 - geograph.org.uk - 3260499.jpg|*Kings Point House*
Attēls:Castle View - geograph.org.uk - 389989.jpg|Skola
Attēls:Poundbury (17266829801).jpg|Ēka Dižskābaržu laukumā
Attēls:Poundbury, new housing at the W end of Dorchester - geograph.org.uk - 31302.jpg|Pēc Džona Simpsona projekta uzbūvētais Braunsvorda tirgus (salīdzināt ar Tetberi tirgu)
Attēls:The Whistling Witch, Poundbury.jpg|Svilpojošās raganas nams
Attēls:Apartment block, Poundbury - geograph.org.uk - 1587876.jpg|Dzīvojamā un biroju ēka
Attēls:Holmead Walk - Poundbury - geograph.org.uk - 981485.jpg|Čeisboro laukums
Attēls:Fountain, Dinham Walk - geograph.org.uk - 384347.jpg|Strūklaka
Attēls:Queen Mother Square, Poundbury - geograph.org.uk - 5546485.jpg|Karalienes-mātes laukums
Attēls:"Water Tower House" Poundbury - geograph.org.uk - 410251.jpg|Ūdenstorņa nams
Attēls:Castle View Nursing and Residential Home, Poundbury - geograph.org.uk - 1769997.jpg|Pagalms
Attēls:New Firehouse.jpg|Ugunsdzēsēju depo


## Skatīt arī
* Jaunā klasiskā arhitektūra
* Jaunais urbānisms
* Drīhausa balva
* Leons Kriers

## Atsauces